b'\n_START_ARTICLE_\nRodrigesas\n_START_SECTION_\nIstorija\n_START_PARAGRAPH_\nTik\xc4\x97tina, kad pirmieji sal\xc4\x85 atrado arab\xc5\xb3 j\xc5\xabrininkai. XVI a. pr. ji, kaip ir kitos Maskaren\xc5\xb3 salos, jau buvo pa\xc5\xbeym\xc4\x97ta Europoje sudarytuose \xc5\xbeem\xc4\x97lapiuose. Rodrigeso sala pavadinta portugal\xc5\xb3 j\xc5\xabrininko Don Diego Rodrigeso (Don Di\xc3\xa9go Rodriguez), kuris atrado \xc5\xa1i\xc4\x85 negyvenam\xc4\x85 sal\xc4\x85 1528 m., vardu. Nuo 1601 m. sal\xc4\x85 \xc4\x97m\xc4\x97 reguliariai lankyti olandai. I\xc5\xa1 prad\xc5\xbei\xc5\xb3 Rodrigesas buvo naudojamas g\xc4\x97lo vandens ir maisto atsargoms papildyti keliaujant per Indijos vandenyn\xc4\x85. Per kelis \xc5\xa1imtme\xc4\x8dius buvo i\xc5\xa1naikinta daug saloje gyvenusi\xc5\xb3 gyv\xc5\xabn\xc5\xb3 r\xc5\xab\xc5\xa1i\xc5\xb3. Pirm\xc4\x85 kart\xc4\x85 kolonizuoti sal\xc4\x85 bandyta 1691 m., kai \xc4\x8dia band\xc4\x97 \xc4\xafsikurti nuo religinio persekiojimo b\xc4\x97g\xc4\x99 hugenotai, ta\xc4\x8diau netrukus jie pasitrauk\xc4\x97 \xc4\xaf Mauricij\xc5\xb3. 1735 m. pranc\xc5\xabzai Rodrigese \xc4\xafk\xc5\xabr\xc4\x97 Port Maturino gyvenviet\xc4\x99, ta\xc4\x8diau d\xc4\x97l prasto valdymo ir sunki\xc5\xb3 klimato s\xc4\x85lyg\xc5\xb3, kolonija taip ir nesuklest\xc4\x97jo. 1809 m. j\xc4\x85 u\xc5\xbe\xc4\x97m\xc4\x97 britai. XIX a. sala daugiausiai buvo naudojama kaip Mauricijaus salos maisto produkt\xc5\xb3 \xc5\xa1altinis._NEWLINE_1967 m. balsuojant d\xc4\x97l nepriklausomyb\xc4\x97s nuo Jungtin\xc4\x97s Karalyst\xc4\x97s, 90\xc2\xa0% Rodrigeso gyventoj\xc5\xb3 pasisak\xc4\x97 prie\xc5\xa1 (tuo tarpu dauguma Mauricijaus gyventoj\xc5\xb3 pritar\xc4\x97 nepriklausomos valstyb\xc4\x97s id\xc4\x97jai). 1968 m. Mauricijus tapo nepriklausoma valstybe, o Rodrigesas \xe2\x80\x93 jos valda. 2001 m. Rodrigesui buvo suteikta ribota autonomija sprend\xc5\xbeiant socialinius-ekonominius klausimus ir valdant savo gamtos i\xc5\xa1teklius. \xc5\xa0iuo metu sal\xc4\x85 valdo Mauricijaus Respublikos Ministrui Pirmininkui atskaitinga 18 asmen\xc5\xb3 Regionin\xc4\x97 Rodrigeso asambl\xc4\x97ja.\n_START_SECTION_\nGeografija\n_START_PARAGRAPH_\nSala yra ma\xc5\xbedaug 18 km ilgio ir 8 km plo\xc4\x8dio. J\xc4\x85 supa 18 saleli\xc5\xb3 ir 90 km perimetro koralinis rifas, kuris sudaro 240 km\xc2\xb2 lag\xc5\xabn\xc4\x85. Rodrigeso sal\xc4\x85 sudaro kalnag\xc5\xabbris, kuris driekiasi i\xc5\xa1 ryt\xc5\xb3 \xc4\xaf vakarus beveik per vis\xc4\x85 salos ilg\xc4\xaf, ir kurio auk\xc5\xa1\xc4\x8diausia vieta \xe2\x80\x93 Limono kalnas \xe2\x80\x93 siekia 396 m. Saloje teka 43 up\xc4\x97s ir upeliai, ta\xc4\x8diau dideli\xc5\xb3 e\xc5\xbeer\xc5\xb3 ar upi\xc5\xb3 n\xc4\x97ra._NEWLINE_Rodrigeso saloje gausu karstini\xc5\xb3 uolien\xc5\xb3, tod\xc4\x97l yra susiformav\xc4\x99 geologijos, hidrologijos, mineralogijos ir biologin\xc4\x97s \xc4\xafvairov\xc4\x97s po\xc5\xbei\xc5\xabriais verting\xc5\xb3 urv\xc5\xb3. Salos kra\xc5\xa1tovaizd\xc4\xaf sudaro uol\xc4\x97tos pakrant\xc4\x97s, apaugusios \xc5\xbeole ir kr\xc5\xabmais, ir kalvoti arba uol\xc4\x97ti kalnag\xc5\xabbrio \xc5\xa1laitai su \xc5\xbeemdirbystei suformuotomis terasomis. Kai kuriose salos vietov\xc4\x97se yra nedideli\xc5\xb3 mi\xc5\xa1k\xc5\xb3. Salos rytuose ir pietuose yra papl\xc5\xabdimi\xc5\xb3._NEWLINE_Did\xc5\xbeiausias salos miestas \xe2\x80\x93 Port Maturinas. Tai administracinis salos centras ir uostas.\n_START_SECTION_\nGamta\n_START_PARAGRAPH_\nRodrigeso sala pasi\xc5\xbeymi endemini\xc5\xb3 augal\xc5\xb3 ir gyv\xc5\xabn\xc5\xb3 r\xc5\xab\xc5\xa1i\xc5\xb3 gausa, ta\xc4\x8diau nuo XVII a. did\xc5\xbeioji \xc5\xa1ios biologin\xc4\x97s \xc4\xafvairov\xc4\x97s dalis buvo i\xc5\xa1naikinta. Did\xc5\xbeiausi\xc4\x85 gr\xc4\x97sm\xc4\x99 vietinei augmenijai ir gyv\xc5\xabnijai kelia invazin\xc4\x97s atve\xc5\xbetin\xc4\x97s r\xc5\xab\xc5\xa1ys. Vienintelis i\xc5\xa1lik\xc4\x99s salos \xc5\xbeinduolis yra Rodrigeso vaisinis \xc5\xa1ik\xc5\xa1nosparnis (P. rodicensis)._NEWLINE_Kadangi saloje niekada nebuvo vystoma stambi pramon\xc4\x97, Rodrigeso lag\xc5\xabnos koraliniai rifai i\xc5\xa1liko beveik nepa\xc5\xbeeisti._NEWLINE_Pastaruoju metu siekiama atkurti mi\xc5\xa1k\xc5\xb3 plotus. Pagal 1983 m. Mi\xc5\xa1k\xc5\xb3 ir draustini\xc5\xb3 akt\xc4\x85, dvi salos teritorijos \xe2\x80\x93 Grande Montagne (14 ha) ir Anse Quitor (10 ha) \xe2\x80\x93 ir dvi gretimos salel\xc4\x97s \xe2\x80\x93 Sm\xc4\x97lio sala (Ile aux Sables, 8 ha) ir Kokos\xc5\xb3 sala (Ile aux Cocos, 14.4 ha) \xe2\x80\x93 buvo paskelbtos gamtos draustiniais. \xc5\xa0iose salose gausu j\xc5\xabros pauk\xc5\xa1\xc4\x8di\xc5\xb3 perimvie\xc4\x8di\xc5\xb3 (Gygis alba, rudasis nodis (Anous stolidus), ma\xc5\xbeasis nodis (A. tenuirostris) ir Sterna fuscata). Salai priklausan\xc4\x8diuose vandenyse \xc4\xafkurti \xc5\xbeuv\xc5\xb3 draustiniai.\n_START_SECTION_\nKlimatas\n_START_PARAGRAPH_\nVasaros laikotarpiu, nuo lapkri\xc4\x8dio iki baland\xc5\xbeio, Rodrigese klimatas yra kar\xc5\xa1tas ir dr\xc4\x97gnas, oro temperat\xc5\xabra svyruoja nuo 28 iki 35 \xc2\xb0C. Taip pat \xc5\xa1iuo laikotarpiu sal\xc4\x85 da\xc5\xbenai lanko ciklonai (da\xc5\xbeniausiai saus\xc4\xaf\xe2\x80\x93vasar\xc4\xaf). \xc5\xbdiemos sezonu (nuo gegu\xc5\xbe\xc4\x97s iki spalio) temperat\xc5\xabra naktimis nukrenta iki 16 \xc2\xb0C, o dien\xc4\x85 pakyla iki 27 \xc2\xb0C, vyrauja pietry\xc4\x8di\xc5\xb3 v\xc4\x97jas. J\xc5\xabros vandens temperat\xc5\xabra vasar\xc4\x85 25\xe2\x80\x9328 \xc2\xb0C, \xc5\xbeiem\xc4\x85 \xe2\x80\x93 22\xe2\x80\x9324 \xc2\xb0C.\n_START_SECTION_\nAdministracinis suskirstymas\n_START_PARAGRAPH_\nRodrigesas padalytas \xc4\xaf 14 administracini\xc5\xb3 zon\xc5\xb3, kurios statistikos tikslais suskirstytos \xc4\xaf 182 rajonus.\n_START_SECTION_\nPolitika\n_START_PARAGRAPH_\nRodrigesas priklauso Mauricijaus Respublikai, bet 2001 m. Nacionalin\xc4\x97 Mauricijaus asambl\xc4\x97ja pri\xc4\x97m\xc4\x97 tes\xc4\x97s aktus, pagal kuriuos Rodrigesui suteikta ribota autonomija ir sukurta decentralizuota valdymo sistema. Buvo \xc4\xafkurta visuotiniuose regiono rinkimuose renkama Regionin\xc4\x97 Rodrigeso asambl\xc4\x97ja, kuri\xc4\x85 sudaro 18 nari\xc5\xb3 ir Auk\xc5\xa1\xc4\x8diausiojo Pirmininko vadovaujama vykdomoji taryba. Savaitiniuose tarybos susirinkimuose priimami sprendimai ir rengiami \xc4\xafstatymai, kuriuos tvirtina Nacionalin\xc4\x97 Mauricijaus asambl\xc4\x97ja. Taip pat Regionin\xc4\x97 asambl\xc4\x97ja sudarin\xc4\x97ja salos biud\xc5\xbeeto planus. Auk\xc5\xa1\xc4\x8diausiasis Pirmininkas informuoja Mauricijaus Ministr\xc4\x85 Pirminink\xc4\x85 apie salos valdym\xc4\x85.\n_START_SECTION_\nGyventojai\n_START_PARAGRAPH_\n2000 m. sura\xc5\xa1ymo duomenimis saloje gyveno 35 779 \xc5\xbemoni\xc5\xb3. Gyventoj\xc5\xb3 skai\xc4\x8dius auga, ir manoma, kad 2006 m. ji siek\xc4\x97 apie 40 000. Rodrigeso gyventoj\xc5\xb3 prot\xc4\x97viai yra Afrikos ir Madagaskaro taut\xc5\xb3 atstovai ir pranc\xc5\xabz\xc5\xb3 kolonistai, \xc4\xafsik\xc5\xabr\xc4\x99 saloje XVIII\xe2\x80\x93XIX a. XX a. prie j\xc5\xb3 prisijung\xc4\x97 nedidel\xc4\x97s ind\xc5\xb3 ir kin\xc5\xb3 bendruomen\xc4\x97s._NEWLINE_Daugiau nei 90\xc2\xa0% salos gyventoj\xc5\xb3 yra Romos katalikai, bet yra ir nedidel\xc4\x97s musulmon\xc5\xb3 bei hinduist\xc5\xb3 bendruomen\xc4\x97s. 1989 m. sal\xc4\x85 aplank\xc4\x97 popie\xc5\xbeius Jonas Paulius II.\n_START_SECTION_\nKult\xc5\xabra\n_START_PARAGRAPH_\nKaip ir Mauricijuje, Rodrigese populiari sega muzika. Rodrigese taip pat \xc5\xa1okamos \xc4\xafvairios polkos ir valsai. Labiausiai nacionalinis \xc5\xa1okis \xe2\x80\x93 kadrilis. Populiarus muzikos instrumentas \xe2\x80\x93 diatoninis akordeonas, yra \xc4\xafkurta akordeoninink\xc5\xb3 draugija. Rugpj\xc5\xab\xc4\x8dio 15-\xc4\x85j\xc4\x85 \xc5\xa1ven\xc4\x8diama akordeoninink\xc5\xb3 diena._NEWLINE_Rodrigese gaminama daug rankdarbi\xc5\xb3: krep\xc5\xa1i\xc5\xb3, skryb\xc4\x97li\xc5\xb3, drabu\xc5\xbei\xc5\xb3, nosini\xc5\xb3. 1993 m. \xc4\xafkurta Rodrigeso meninink\xc5\xb3 organizacija, vienijanti ma\xc5\xbedaug 15 nari\xc5\xb3. Jos tikslas \xe2\x80\x93 skatinti men\xc4\x85, rengiant darb\xc5\xb3 ekspozicijas ir meninink\xc5\xb3 susitikimus. Kasmet vyksta Kreol\xc5\xb3 festivalis, kurio metu rengiamos parodos, meno dirbtuv\xc4\x97s, koncertai._NEWLINE_Rodrigeso virtuv\xc4\x99 sudaro patiekalai i\xc5\xa1 vietos produkt\xc5\xb3: vaisi\xc5\xb3, dar\xc5\xbeovi\xc5\xb3, j\xc5\xabros g\xc4\x97rybi\xc5\xb3 (\xc5\xbeuvies, a\xc5\xa1tuonkoj\xc5\xb3, krab\xc5\xb3, kreve\xc4\x8di\xc5\xb3, omar\xc5\xb3) ir pauk\xc5\xa1tienos. Nacionaliniai Rodrigeso patiekalai: kreolin\xc4\x97s de\xc5\xa1rel\xc4\x97s su rougaille pada\xc5\xbeu, a\xc5\xa1tuonkojai su kariu, azimos salotos, Rodrigeso pyragas.\n_START_SECTION_\nEkonomika\n_START_PARAGRAPH_\nSvarbiausios ekonomikos \xc5\xa1akos \xe2\x80\x93 gyvulininkyst\xc4\x97 ir \xc5\xbevejyba. Taip pat u\xc5\xbesiimama \xc5\xbeemdirbyste. Sala eksportuoja gyvulius (galvijus, kiaules, avis), \xc5\xbeem\xc4\x97s \xc5\xabkio produktus (svog\xc5\xabnus ir \xc4\x8desnakus) ir j\xc5\xabros produktus (\xc5\xbeuvis, a\xc5\xa1tuonkojus). Pastaruoju metu saloje siekiama pl\xc4\x97toti \xc4\xafprast\xc4\x85 ir ekologin\xc4\xaf turizm\xc4\x85, rankdarbius. Rodrigese kuriasi stambios Mauricijaus bendrov\xc4\x97s (pauk\xc5\xa1tininkyst\xc4\x97s \xc4\xafmon\xc4\x97s, kepyklos, aludariai)._NEWLINE_Jaunimas daugiausiai dirba vald\xc5\xbeios sektoriuje arba prekyboje, dalis migruoja \xc4\xaf Mauricij\xc5\xb3. Privataus verslo saloje labai nedaug. Sala gauna nema\xc5\xbeai socialin\xc4\x97s paramos i\xc5\xa1 centrin\xc4\x97s vald\xc5\xbeios Mauricijuje ir tarptautini\xc5\xb3 paramos agent\xc5\xabr\xc5\xb3.\n_START_SECTION_\nTransportas\n_START_PARAGRAPH_\nSala pasiekiama keleiviniais laivais i\xc5\xa1 Mauricijaus, kurie \xc5\xa1vartuojasi Port Maturino uoste. Taip pat saloje yra Sero Getano Diuvalio oro uostas (Sir Ga\xc3\xabtan Duval Airport, anks\xc4\x8diau \xe2\x80\x93 Plaine Corail Airport), i\xc5\xa1 kurio rengiami reguliar\xc5\xabs skryd\xc5\xbeiai \xc4\xaf Mauricij\xc5\xb3. Saloje veikia reguliar\xc5\xabs autobus\xc5\xb3 mar\xc5\xa1rutai. Dauguma Rodrigeso keli\xc5\xb3 yra su danga.'